**Παρατηρήσεις του Συνδέσμου Ελληνικών Τουριστικών Επιχειρήσεων (ΣΕΤΕ) επί του σχεδίου νόμου του Υπουργείου Τουρισμού «Θεματικός Τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - στήριξη τουριστικής επιχειρηματικότητας και άλλες διατάξεις».**

**Αθήνα, 29 Νοεμβρίου 2018**

**Α. Γενικές Παρατηρήσεις - Μέρος Πρώτο: Θεματικός τουρισμός – ειδικές μορφές τουρισμού**

Στο πρώτο μέρος του κατατεθέντος σχεδίου νόμου γίνεται αρχικώς μια καταγραφή και μια απόπειρα περιγραφής-ορισμού δραστηριοτήτων, οι οποίες μπορούν να αποτελέσουν μορφές θεματικού τουρισμού. Πράγματι, έχουμε κατ΄ επανάληψη επισημάνει πως αναγκαία προϋπόθεση για την επιμήκυνση της τουριστικής περιόδου αποτελεί η ανάδειξη όλων των συγκριτικών πλεονεκτημάτων που έχει η Ελλάδα (πολιτισμός, γεωγραφική θέση, γεωποικιλότητα κ.λ.π.) και η δημιουργία συγκεκριμένων και στοχευμένων τουριστικών προϊόντων με βάση αυτά. Για το λόγο αυτό επί της αρχής του κεφαλαίου αυτού του νομοσχεδίου οφείλουμε να συμφωνήσουμε.

Ωστόσο, αξιολογώντας το σύνολο των προτεινόμενων διατάξεων θα πρέπει να επισημάνουμε τα εξής:

Είναι αναγκαίο να καταλήξουμε σε ένα συγκεκριμένο και ξεκάθαρο περίγραμμα κάθε δραστηριότητας την οποία επιθυμούμε να χαρακτηρίσουμε επισήμως ως «τουριστική» και να τεθούν ορισμένοι στοιχειώδεις κανόνες και προϋποθέσεις για την άσκησή της (κανόνες οι οποίοι θα είναι κατά το δυνατόν οριζόντιοι, με τις απαραίτητες ασφαλώς διαφοροποιήσεις).

Ενδεικτική είναι η περίπτωση των υπηρεσιών διαμονής, όπου οι όροι και προϋποθέσεις αδειοδότησης των διαφόρων κατηγοριών καταλυμάτων διαφέρουν ουσιωδώς μεταξύ τους -τοποθετούνται όμως σε ένα οριζόντιο κανονιστικό πλαίσιο– ώστε να αποφεύγουμε να καταλήγουμε στο παράδειγμα των «βραχυχρόνιων μισθώσεων» που λειτουργούν ανεξέλεγκτα.

Παράλληλα, έχουμε τονίσει σε κάθε ευκαιρία πως είναι ένα πράγμα η κατάργηση της γραφειοκρατίας και η απλούστευση της διαδικασίας αδειοδότησης των επιχειρήσεων, η οποία αποτελεί απαραίτητη προϋπόθεση για την ενίσχυση της ανταγωνιστικότητας της χώρας μας (και πράγματι τα τελευταία χρόνια έχουν γίνει σημαντικά βήματα προς αυτή τη κατεύθυνση) και άλλο η επιλεκτική απορρύθμιση. Ο τουρισμός αποτελεί τον πλέον ευαίσθητο τομέα της οικονομίας. Το οποιοδήποτε ατυχές / δυστυχές συμβάν μπορεί να προκαλέσει τέτοια δυσφήμιση στη χώρα μας που θα χρειαστούν τεράστια χρηματικά ποσά (που σε αντίθεση με άλλες χώρες δεν διαθέτουμε) και πολύς χρόνος προκειμένου να καλύψουμε το χαμένο έδαφος.

Τα ανωτέρω αναφέρονται ως εισαγωγή στην εξής γενική παρατήρηση που αφορά στη σύνταξη ενός νομοσχεδίου με αρκετούς «αόριστους προσδιορισμούς δραστηριοτήτων» και «απουσία πλαισίου λειτουργίας», σε κάποιες περιπτώσεις.

Δηλαδή, έχουμε από τη μία πλευρά κατηγορίες θεματικού τουρισμού για τις οποίες επιχειρείται να δοθεί ένας γενικός ορισμός -πράγμα εξαιρετικά δυσχερές- και στη συνέχεια παραμένουν τελείως αρρύθμιστες (πράγμα λογικό, διότι δεν μπορούν να ρυθμιστούν) και έχουμε σε άλλο σημείο του ίδιου νομοσχεδίου πρόβλεψη για τη δημιουργία μητρώων (μητρώο διοργανωτών συνεδρίων) και χορήγησης Ειδικού Σήματος λειτουργίας (Τουρισμού Αθλητικής Αναψυχής – Περιπέτειας).

Η αόριστη αναφορά σε ορισμένες δραστηριότητες για τις οποίες δεν προβλέπεται το οιοδήποτε πλαίσιο λειτουργίας, δημιουργεί στην πράξη τεράστια ζητήματα και παρενέργειες. Ανάλογα προβλήματα θα δημιουργήσει και η πρόβλεψη για παροχή, στο πλαίσιο του θεματικού τουρισμού, υπηρεσιών, χωρίς να γίνεται ρητή αναφορά-παραπομπή σε διαδικασίες αδειοδότησης που ήδη υφίστανται για αυτές από άλλες διατάξεις.

Για παράδειγμα:

1.Οι υπηρεσίες φιλοξενίας, δεν μπορούν να παρέχονται από οποιονδήποτε, αλλά μόνο από καταλύματα που προβλέπονται στο άρθρο 1 του Ν.4276/2014 και έχουν αδειοδοτηθεί σχετικά- και αυτό πρέπει να προβλέπεται ρητά στο σχέδιο νόμου.

2.Το ίδιο ισχύει και για τις υπηρεσίες που παρέχονται μέχρι σήμερα από τα τουριστικά γραφεία. Θα πρέπει να οριστεί ρητά πως εφόσον οι προβλεπόμενες από το συγκεκριμένο νομοσχέδιο υπηρεσίες (λόγω της φύσης τους ή του γεγονότος πως συνδυάζονται και με άλλες ταξιδιωτικές υπηρεσίες) παρέχονται, σύμφωνα με την ισχύουσα νομοθεσία, από επιχειρήσεις που έχουν άδεια τουριστικού γραφείου, η υποχρέωση λήψης της σχετικής άδειας δεν μπορεί να παρακαμφθεί με το παρόν σχέδιο νόμου. Στο άρθρο 17 με τίτλο «Διοργάνωση συνεδρίων»προβλέπεται πως η διοργάνωση συνεδρίων *«...εκτός από τα τουριστικά γραφεία, μπορεί να πραγματοποιείται και από φυσικά και νομικά πρόσωπα, καθώς και από σωματεία και ενώσεις προσώπων που οφείλουν στο διακριτικό τίτλο τους ή στους καταστατικούς σκοπούς τους να περιέχουν τον όρο «Συνεδριακές Υπηρεσίες» (Congress)».*

Η προτεινόμενη διάταξη έρχεται σε ευθεία σύγκρουση με τον Νόμο 393/76 «Περί ιδρύσεως και λειτουργίας τουριστικών γραφείων», όπου στο άρθρο 1, παράγραφος 2δ ορίζεται ότι έργο των τουριστικών γραφείων της χώρας μεταξύ άλλων είναι και «..η διαμεσολάβηση δια την οργάνωση πάσης φύσεως συνεδρίων». Η διοργάνωση συνεδρίων αμιγώς από τουριστικά γραφεία είναι αυτονόητη και δικαιολογημένη, καθώς ανεξαρτήτως του πλήθους των συμμετεχόντων απαιτείται η παροχή μίας σειράς υπηρεσιών προς τους συμμετέχοντες, όπως η μαζική  
μετακίνηση και η φιλοξενία τους σε καταλύματα και ξενοδοχεία, η περιήγησή τους σε δημοφιλή αξιοθέατα της εκάστοτε περιοχής συνοδευόμενη από ξενάγηση, η σίτιση και διασκέδασή τους. Πρόκειται ακριβώς για τις δραστηριότητες που εκ του νόμου παρέχουν τα τουριστικά γραφεία και σωστά ο νομοθέτης όρισε να απαιτείται σχετική άδεια, ικανότητα και εμπειρία παροχής αυτών.

3. Στο άρθρο 20 με τίτλο «Τουρισμός Υγείας», η πρόβλεψη για τον ιατρικό τουρισμό δεν περιλαμβάνει καμία ένδειξη ως προς το πλαίσιο λειτουργίας, όπως για παράδειγμα προδιαγραφές υποδομών, συνεργασία με ασφαλιστικούς φορείς, ζητήματα εισόδου – παραμονής στη χώρα ασθενών και συνοδών εκτός της ΕΕ, κλπ.

Συνοψίζοντας, **δεν θεωρούμε πως προσδίδει αξία στο τουριστικό προϊόν της χώρας η ρητή πρόβλεψη - καταγραφή μορφών θεματικού τουρισμού**, που λόγω της ευρύτητάς τους δεν μπορούν να οριστούν, ούτε να περιγραφούν επακριβώς και επομένως ούτε να τεθούν κάποιες ελάχιστες προδιαγραφές ως προς τον τρόπο άσκησής τους, προδιαγραφές που διασφαλίζουν ένα ελάχιστο επίπεδο παρεχόμενων υπηρεσιών.

**Προτείνεται:**

Αφενός μεν, οι προβλέψεις του σχεδίου νόμου να περιοριστούν σε συγκεκριμένες μορφές θεματικού τουρισμού των οποίων επιδιώκεται και είναι δυνατή η ρύθμιση και η αναλυτική καταγραφή σε αυτό, προκειμένου να **υπάρχει ασφάλεια δικαίου**, αλλά και προς διευκόλυνση των ενδιαφερόμενων να επενδύσουν, των **προϋποθέσεων ασκήσεως της κάθε δραστηριότητας** και

Αφετέρου δε, σε περίπτωση δραστηριοτήτων που εντάσσονται στις θεματικές μορφές τουρισμού και η άσκηση τους επιτρέπεται κατόπιν σχετικής αδειοδότησης να γίνεται ρητή αναφορά, ήτοι, να είναι απόλυτα **ξεκάθαρο πως αυτές μπορούν να ασκούνται μόνο από αντίστοιχη νόμιμα αδειοδοτημένη επιχείρηση**.

**Β. Ειδικές Παρατηρήσεις**

**Β.1. Άρθρο 6: Αθλητικός Τουρισμός**

*1. Αθλητικός τουρισμός είναι η μορφή τουρισμού, η οποία πραγματοποιείται με ενεργητική ή παθητική συμμετοχή σε αθλητικές δραστηριότητες αναψυχής που οι επισκέπτες- τουρίστες επιλέγουν στον τουριστικό προορισμό των διακοπών τους, με στόχο την ψυχαγωγία και τη βελτίωση της υγείας, της φυσικής κατάστασης και της ευεξίας τους και περιλαμβάνει: α) την ενεργητική αθλητική δραστηριότητα αναψυχής, ατομικά ή σε ομάδα, β)την προσωπική εξέλιξη ή βελτίωση της δεξιότητας και την εκμάθηση των κανόνων για την πραγματοποίηση δραστηριοτήτων αναψυχής ατομικά ή σε ομάδα, γ) την παθητική παρακολούθηση, ως θεατής ή υποστηρικτής μιας ομάδας, ενός αθλήματος ή μίας αθλητικής διοργάνωσης, δ) την επίσκεψη σε τοποθεσίες και μέρη που σχετίζονται με την ιστορία, την πολιτιστική κληρονομιά και την κουλτούρα του αθλήματος ή ενός αθλητικού μύθου, ε) δραστηριότητες αναψυχής για άτομα με ειδικές ανάγκες και αναπηρία. 2.Ο αθλητικός τουρισμός διακρίνεται σε τουρισμό αθλητικών διοργανώσεων και τουρισμό αθλητικής αναψυχής. α) Τουρισμός αθλητικών διοργανώσεων είναι η ειδικότερη μορφή αθλητικού τουρισμού, ο οποίος περιλαμβάνει: αα)επισκέπτες-τουρίστες που στόχο έχουν να παρακολουθήσουν, ως θεατές, αθλητικούς αγώνες, συνδυάζοντας τη διαμονή τους και τις διακοπές τους µε τις αθλητικές διοργανώσεις, ββ) μεμονωμένους αθλητές, ομάδες αθλητών, αποστολές, τεχνικούς και δημοσιογράφους, που ταξιδεύουν για να συμμετέχουν σε αθλητικούς αγώνες και αθλητικές διοργανώσεις και παρατείνουν τη διαμονή τους για λόγους αναψυχής και διακοπών. β)Τουρισμός αθλητικής αναψυχής – περιπέτειας, είναι* *η ειδικότερη μορφή αθλητικού τουρισμού ο οποίος απευθύνεται σε επισκέπτες – τουρίστες, οι οποίοι στο πλαίσιο των διακοπών τους επισκέπτονται έναν προορισμό για να συμμετέχουν ενεργά σε μία ή περισσότερες δραστηριότητες αθλητικής αναψυχής. Ως δραστηριότητα αθλητικής αναψυχής νοείται κάθε δραστηριότητα, ακραίας ή ήπιας περιπέτειας, που πραγματοποιείται άπαξ ή περιστασιακά και έχει κύριο σκοπό την αναψυχή και ψυχαγωγία των συμμετεχόντων. Οι δραστηριότητες αθλητικής αναψυχής – περιπέτειας μπορεί να αναπτύσσονται: στη θάλασσα, σε λίμνες και ποτάμια, σε ορεινές, ημιορεινές περιοχές και σε αστικές και ημιαστικές περιοχές και περιλαμβάνουν : αα. προγράμματα υπαίθριων δραστηριοτήτων, οι οποίες διακρίνονται σε ήπιες, όπως πεζοπορία, ιππασία περιπάτου, τρέξιμο, τοξοβολία, κολύμβηση με εξοπλισμό, παιχνίδια γνωριμίας και εμπιστοσύνης (teambuilding), σε έντονες δραστηριότητες, όπως κατάβαση με φουσκωτή βάρκα (rafting), ποδηλασία βουνού, αναρρίχηση (climbing), κωπηλασία, κυματοδρομία, αετοσανίδα, χρωματοσφαίριση, η ενασχόληση με το σύνολο των δραστηριοτήτων αθλητικής αναψυχής που διενεργούνται κατά τη χειμερινή περίοδο, και υπό συγκεκριμένες κλιματολογικές συνθήκες, συμπεριλαμβανομένων εκείνων που πραγματοποιούνται σε ορειβατικά καταφύγια και χιονοδρομικά κέντρα (χιονοσανίδα, έλκηθρο, καταρρίχηση-κατάβαση), εξερεύνηση σπηλαίων (caving), διάσχιση φαραγγιού, τρίαθλο, αντισφαίριση, γκολφ, πετοσφαίριση επί άμμου και αυτόνομη κατάδυση, καθώς και σε δραστηριότητες αυξημένης επικινδυνότητας (extremesports), όπως ελεύθερη πτώση (skydiving), κατάδυση από βράχο (cliffdiving), και ελεγχόμενη πτώση με ελαστικό σχοινί (bungeejumping) αιωρόπτερο ή αλεξίπτωτο πλαγιάς (paragliding– parapente).ββ. προγράμματα αθλητικής αναψυχής από ομάδες εμψυχωτών και προπονητών/εκπαιδευτών των ξενοδοχείων με ειδική υποδομή όπως γυμναστήρια, κέντρα ευεξίας (spa), πισίνες, γήπεδα γκολφ, γήπεδα αντισφαίρισης, θεματικά πάρκα και κέντρα θαλασσοθεραπείας. γ)Ποδηλατικός τουρισμός είναι η μορφή τουρισμού* *όπου η ποδηλασία είναι ο κύριος σκοπός του ταξιδιού και το ποδήλατο αποτελεί το μέσο προκειμένου οι επισκέπτες-τουρίστες να βιώσουν μία ολοκληρωμένη τουριστική εμπειρία. Ο ποδηλατικός τουρισμός αφορά επισκέπτες - τουρίστες που είτε διαμένουν σε έναν συγκεκριμένο τουριστικό προορισμό και επιλέγουν ημερήσιες ποδηλατικές διαδρομές ή επισκέπτονται περισσότερους προορισμούς και διαμένουν σε διαφορετικές τοποθεσίες. Οι ποδηλατικές δραστηριότητες αναψυχής διακρίνονται σε ήπια ποδηλασία, όπου ο ποδηλάτης απολαμβάνει τη φύση και το τοπίο, και σε εντατική ποδηλασία, όπου η φυσική κατάσταση είναι ο κύριος στόχος. δ)**Προπονητικός τουρισμός, είναι η μορφή τουρισμού που αφορά την επίσκεψη μεμονωμένων αθλητών, καθώς και επαγγελματικών ή και ερασιτεχνικών ομάδων σε έναν τουριστικό προορισμό με βασικό κίνητρο τη συμμετοχή τους σε προγράμματα προετοιμασίας και αποθεραπείας που πραγματοποιούνται ιδίως σε κέντρα προπονητικού αθλητικού τουρισμού.*

**Παρατηρήσεις:**

**Αντί του όρου Αθλητικός Τουρισμός πιστεύουμε πως πρέπει να τίθεται ο όρος «Τουρισμός Υπαίθριων Δραστηριοτήτων Αναψυχής», καθώς αυτός συνάδει περισσότερο και με τον όρο που χρησιμοποιείται σε ευρωπαϊκό και διεθνές επίπεδο, αλλά και την επιχειρηματική πρακτική στη χώρα μας.**

**Β.2. Άρθρο 21: «Ηλεκτρονικό Μητρώο Ιατρικού Τουρισμού»**

*Η παρ. 1 του άρθρου 20 του ν. 4179/2013 (Α’175), όπως αυτή αντικαταστάθηκε με την παρ. 1 του άρθρου 26 του ν. 4276/2014 (Α΄ 155), αντικαθίσταται ως εξής: «1.Συνίσταται στον ΕΟΠΥΥ ηλεκτρονικό μητρώο παρόχων υπηρεσιών υγείας, στο οποίο καταχωρίζονται συμβεβλημένοι και μη πάροχοι του ΕΟΠΥΥ, ιδίως: α) ασφαλιστικοί πάροχοι υγείας, β) εργαστήρια φυσικοθεραπείας, λογοθεραπείας και εργοθεραπείας, γ) ιδιωτικές κλινικές, δ) δημόσια νοσοκομεία, ε) κέντρα αποκατάστασης και αποθεραπείας, στ) μονάδες ιαματικής θεραπείας, κέντρα ιαματικού τουρισμού - θερμαλισμού, ζ) κέντρα θαλασσοθεραπείας, η) κέντρα χρόνιας αιμοκάθαρσης, θ) ιατρεία, πολυιατρεία, οδοντιατρεία και εταιρεία διαγνωστικού εργαστηρίου. Το ανωτέρω μητρώο του ΕΟΠΥΥ λειτουργεί ως δημόσια ηλεκτρονική βάση δεδομένων, που διασυνδέεται άμεσα με το Υπουργείο Υγείας και το Υπουργείο Τουρισμού και αναρτάται σε ιστοσελίδα των υπηρεσιών τους. Με κοινή απόφαση των Υπουργών Υγείας και Τουρισμού, ύστερα από γνώμη του διοικητικού συμβουλίου του ΕΟΠΥΥ, καθορίζονται οι ειδικότεροι όροι, οι προϋποθέσεις και η διαδικασία για την καταχώριση στο ανωτέρω μητρώο, εξειδικεύονται οι ανωτέρω κατηγορίες φορέων ή προστίθενται κατηγορίες νέων παρόχων τουρισμού υγείας και ορίζονται τα πεδία των πληροφοριών που θα εμπεριέχονται σ΄ αυτό». Με κοινή απόφαση των Υπουργών Υγείας, Τουρισμού και Οικονομικών καθορίζεται το ύψος του παράβολου για την καταχώριση και διατήρηση των παρόχων υπηρεσιών υγείας στο ανωτέρω μητρώο, η διαδικασία απόδοσης του παράβολου και κάθε άλλη σχετική λεπτομέρεια.*

**Παρατηρήσεις:**

**Κατά την άποψή μας από τη στιγμή που το συγκεκριμένο μητρώο αφορά μια ειδική μορφή τουρισμού, αυτό θα έπρεπε να τηρείται στο Υπουργείο Τουρισμού και να διασυνδέεται με το Υπουργείο Υγείας.**

**Β.3. Άρθρο 24: «Παροχή υπηρεσιών τουριστικού χαρακτήρα - τουριστικός συνοδός - έκδοση εισιτηρίων»**

*Στο τέλος της παρ. 2 του άρθρου 1 του ν. 393/1976, όπως τροποποιήθηκε με το άρθρο 44 του ν. 4549/2018 (Α’ 105) προστίθενται περιπτώσεις η΄ και θ’ και μετά τις περιπτώσεις αυτές προστίθενται εδάφια, ως εξής: …*

*θ. Τη δυνατότητα παροχής υπηρεσιών τουριστικού συνοδού, με την επιφύλαξη των διατάξεων του ν. 710/1977 (Α****΄****283). Με προεδρικό διάταγμα, που εκδίδεται με πρόταση του Υπουργού Τουρισμού, καθορίζονται οι όροι και οι προϋποθέσεις για την άσκηση του επαγγέλματος τουριστικού συνοδού*

**Παρατηρήσεις:**

**Το πρώτο μέρος της προτεινόμενης διάταξης μας βρίσκει σύμφωνους, καθώς πρέπει να καταστεί σαφές ότι τα τουριστικά γραφεία δικαιούνται να διαθέτουν άτομο που συνοδεύει τα γκρουπ τους, όπως αυτό συμβαίνει σε όλες τις χώρες της ΕΕ και στον υπόλοιπο κόσμο. Διαφωνούμε, ωστόσο, με το γεγονός ότι επιχειρείται χωρίς εμφανή δικαιολογητική βάση να κατοχυρωθεί ξεχωριστό επάγγελμα «τουριστικού συνοδού», χωρίς να λαμβάνεται υπόψη η πραγματική λειτουργία της τουριστικής αγοράς, όπου τη συγκεκριμένη δραστηριότητα, το αντικείμενο της οποίας είναι στην πραγματικότητα απλό, ασκούν οι μόνιμοι ή οι εποχικοί υπάλληλοι των τουριστικών γραφείων, συχνά οι ίδιοι οι ιδιοκτήτες τους (κυρίως των ΜΜΕ και ΠΜΕ) και, στις περιόδους αιχμής, ελεύθεροι επαγγελματίες.**

**Β.4. Άρθρο 30: «Κύρια Ξενοδοχειακά Καταλύματα»**

*Μετά το πρώτο εδάφιο της παρ. 2 του άρθρου 1 του ν. 4276/2014 προστίθεται εδάφιο ως εξής:*

*«Τα κύρια ξενοδοχειακά καταλύματα μπορεί να ανεγερθούν είτε αυτοτελώς είτε σε συνδυασμό με ειδική τουριστική υποδομή.»*

**Παρατηρήσεις:**

**Κατά την άποψή μας η συγκεκριμένη δυνατότητα δεν θα πρέπει να παρέχεται και στους ξενώνες νεότητας που θεωρούνται και αυτοί κύρια ξενοδοχειακά καταλύματα**

**Β.5. Άρθρο 31: «Καταχώριση γνωστοποίησης»**

*Στην παρ. 4 του άρθρου 2 του ν. 4276/2014 προστίθεται δεύτερο εδάφιο ως εξής:*

*«Οι επιχειρήσεις εκμετάλλευσης των καταλυμάτων που υπάγονται στη διαδικασία γνωστοποίησης του ν. 4442/2016 υποχρεούνται να καταχωρίζουν το μοναδικό αριθμό γνωστοποίησης εντός μηνός από την χορήγησή του στο μητρώο τουριστικών επιχειρήσεων (ΜΗ.Τ.Ε.) του Υπουργείου Τουρισμού. Σε περίπτωση μη τήρησης της ως άνω υποχρέωσης επιβάλλεται πρόστιμο ύψους χιλίων (1.000) ευρώ».*

**Παρατηρήσεις:**

**Συμφωνούμε με το σκοπό της ρύθμισης, αν και πρέπει να επισημάνουμε πως η διαδικασία θα μπορούσε να γίνεται αυτόματα- χωρίς να χρειάζεται να μεσολαβήσει η επιχείρηση.**

**Β.6. Άρθρο 32: «Διαδικασία κατάταξης τουριστικών καταλυμάτων- έγκριση διακριτικών τίτλων**

**ΕΕΔΔ»**

1. *Αρμόδιος για την κατάταξη των κύριων ξενοδοχειακών καταλυμάτων φορέας, ο οποίος τηρεί και μητρώο διακριτικών τίτλων, ορίζεται το Ξενοδοχειακό Επιμελητήριο Ελλάδος (Ξ.Ε.Ε.). Το Ξ.Ε.Ε. εκδίδει το οικείο πιστοποιητικό κατάταξης ύστερα από αίτηση της επιχείρησης, η οποία υποβάλλεται το αργότερο μέσα σε δέκα (10) ημέρες από την ημερομηνία υποβολής της γνωστοποίησης του άρθρου 4 της υπ’ αριθμ. 8592/2017 κοινής απόφασης του Αναπληρωτή Υπουργού Οικονομίας και Ανάπτυξης και της Υπουργού Τουρισμού» (Β΄ 1750).*

*Αρμόδιος φορέας για την έκδοση πιστοποιητικού προαιρετικής κατάταξης των ενοικιαζόμενων επιπλωμένων δωματίων – διαμερισμάτων (ΕΕΔΔ) ορίζεται η οικεία κατά τόπο Περιφερειακή Υπηρεσία Τουρισμού.*

1. *Το Ξ.Ε.Ε., μέσα σε πενήντα (50) ημέρες από την υποβολή της αίτησης για την κατάταξη του τουριστικού καταλύματος, εκδίδει πιστοποιητικό κατάταξης του καταλύματος σε κατηγορία αστέρων. Το πιστοποιητικό τηρείται στο αρχείο της επιχείρησης, διαφορετικά επιβάλλονται οι κυρώσεις του άρθρου 8 της υπ’ αριθμ. 8592/2017 κοινής απόφασης του Αναπληρωτή Υπουργού Οικονομίας και Ανάπτυξης και της Υπουργού Τουρισμού» (Β΄ 1750).*

*Η προβλεπόμενη στο παρόν άρθρο διαδικασία έκδοσης πιστοποιητικού κατάταξης από το Ξ.Ε.Ε. πραγματοποιείται είτε από την κεντρική υπηρεσία του Ξ.Ε.Ε. είτε από τα περιφερειακά του γραφεία.*

1. *Το πιστοποιητικό κατάταξης έχει διάρκεια πέντε (5) έτη. Μετά τη λήξη της πενταετίας από την κατάταξη των κύριων ξενοδοχειακών καταλυμάτων σε κατηγορίες αστέρων, ο φορέας εκμετάλλευσης της επιχείρησης υποχρεούνται να τηρούν στο αρχείο της επιχείρησης πιστοποιητικό ανανέωσης της κατάταξής τους, σύμφωνα με τις ισχύουσες τεχνικές και λειτουργικές προδιαγραφές και για τις οργανωμένες τουριστικές κατασκηνώσεις σύμφωνα με τις τεχνικές και λειτουργικές προδιαγραφές που ίσχυαν κατά την αρχική κατάταξή τους.*
2. *Οι υπηρεσίες του Υπουργείου Τουρισμού μπορεί να προβαίνουν οποτεδήποτε σε έλεγχο, για να διαπιστώνουν αν η κατάταξη έγινε σύμφωνα με τις ισχύουσες τεχνικές και λειτουργικές προδιαγραφές, και για τις οργανωμένες τουριστικές κατασκηνώσεις σύμφωνα με τις τεχνικές και λειτουργικές προδιαγραφές που ίσχυαν κατά την αρχική κατάταξή τους. Αν διαπιστωθεί ότι η κατάταξη έγινε σε ανώτερη κατηγορία, χωρίς να πληρούνται οι προϋποθέσεις που απαιτούνται, η λειτουργία της τουριστικής δραστηριότητας διακόπτεται και η εγκατάσταση σφραγίζεται με απόφαση του προϊσταμένου της αδειοδοτούσας αρχής έως την προσκόμιση νέου πιστοποιητικού κατάταξης από τον αρμόδιο φορέα.*
3. *Οι επιχειρήσεις ενοικιαζόμενων επιπλωμένων δωματίων – διαμερισμάτων υποχρεούνται να δηλώνουν το διακριτικό τίτλο τους στις Υπηρεσίες Μιας Στάσης (ΥΜΣ) ή στις Υπηρεσίες Γ.Ε.ΜΗ. κατά περίπτωση. Ο διακριτικός τίτλος των ενοικιαζόμενων επιπλωμένων δωματίων - διαμερισμάτων εγκρίνεται από τις Υπηρεσίες Μιας Στάσης (ΥΜΣ) ή τις Υπηρεσίες Γ.Ε.ΜΗ. κατά περίπτωση, σύμφωνα με τις διατάξεις των νόμων3419/2005 (Α'297) και 4441/2016 (Α'27). Η επιχείρηση υποχρεούται μέσα σε τριάντα ημέρες από την έγκριση του διακριτικού τίτλου να ενημερώσει την οικεία Περιφερειακή Υπηρεσία Τουρισμού. Σε περίπτωση μη τήρησης των ως άνω υποχρεώσεων επιβάλλεται πρόστιμο ύψους χιλίων (1.000) ευρώ.*
4. *Η κατά τόπο αρμόδια Περιφερειακή Υπηρεσία Τουρισμού τηρεί μητρώο διακριτικών τίτλων επιχειρήσεων ενοικιαζόμενων επιπλωμένων δωματίων – διαμερισμάτων. Το Μητρώο επωνυμιών και διακριτικών τίτλων του ΓΕΜΗ ενημερώνει αυτόματα μέσω διασύνδεσης το αντίστοιχο μητρώο των Περιφερειακών Υπηρεσιών Τουρισμού. Με κοινή απόφαση των Υπουργών Οικονομίας και Ανάπτυξης και του Υπουργού Τουρισμού ρυθμίζονται οι σχετικές λεπτομέρειες διασύνδεσης των δύο Μητρώων.*
5. *Με απόφαση του Υπουργού Τουρισμού καθορίζονται ο τύπος και το περιεχόμενο του πιστοποιητικού κατάταξης που χορηγεί το Ξ.Ε.Ε., ο τρόπος τήρησης του μητρώου της παρ. 1, καθώς και κάθε άλλο θέμα σχετικό για την εφαρμογή της ανωτέρω διάταξης. Με όμοια απόφαση καθορίζεται το ανώτατο ύψος της αμοιβής που καταβάλλουν οι αιτούντες για τη χορήγηση του πιστοποιητικού κατάταξης στο Ξ.Ε.Ε., αναλόγως του αριθμού των δωματίων των προς ανακατάταξη κύριων ξενοδοχειακών καταλυμάτων και κάθε άλλο θέμα σχετικό με την εφαρμογή της ανωτέρω διάταξης. Με απόφαση του Υπουργού Τουρισμού καθορίζονται ο τύπος και το περιεχόμενο του πιστοποιητικού κατάταξης που χορηγεί η Π.Υ.Τ., η διαδικασία έκδοσης του πιστοποιητικού και κάθε άλλο θέμα σχετικό με την εφαρμογή της διάταξης.*

**Παρατηρήσεις:**

**Ανεξαρτήτως του ποιος θα αποφασιστεί να είναι ο φορέας έγκρισης των διακριτικών τίτλων των ενοικιαζόμενων δωματίων, το Ξ.Ε.Ε., το οποίο διαθέτει το μητρώο με τους διακριτικούς τίτλους των ξενοδοχείων και επομένως μπορεί να πραγματοποιεί το σχετικό έλεγχο, είναι επιβεβλημένο να παίξει ρόλο στη διαδικασία, προκειμένου να αποκλείεται ο κίνδυνος ταύτισης διακριτικών τίτλων ξενοδοχείων – ενοικιαζομένων δωματίων – διαμερισμάτων, να προστατεύονται πληρέστερα οι καταναλωτές και να αποφεύγονται άσκοπες χρονοβόρες και δαπανηρές δικαστικές διενέξεις μεταξύ των εμπλεκόμενων επιχειρήσεων.**

**Β.7. Άρθρο 33: «Κυρώσεις»**

*1. Η παρ. 4 του άρθρου 7 του ν. 4276/2014 αντικαθίσταται ως εξής:*

*«4. Επιπλέον των διοικητικών κυρώσεων που επιβάλλονται, κατά περίπτωση, σε τουριστική επιχείρηση, οποιασδήποτε κατηγορίας και λειτουργικής μορφής, που λειτουργεί χωρίς το Ειδικό Σήμα Λειτουργίας (Ε.Σ.Λ.) ή τη Βεβαίωση Συνδρομής Νόμιμων Προϋποθέσεων (Β.Σ.Ν.Π.), που προβλέπονται από τις οικείες διατάξεις, ή χωρίς να έχει υποβληθεί σε καθεστώς γνωστοποίησης έναρξης, επιβάλλεται σωρευτικά με τις διοικητικές κυρώσεις και το διοικητικό μέτρο της σφράγισης με απόφαση της αρμόδιας υπηρεσίας τουρισμού από τα όργανά της και με τη συνδρομή της αστυνομικής αρχής. Με απόφαση του Υπουργού Τουρισμού καθορίζεται η διαδικασία σφράγισης των τουριστικών επιχειρήσεων και των καταστημάτων υγειονομικού ενδιαφέροντος που λειτουργούν εντός τουριστικών καταλυμάτων».*

*2. Η παρ. 6 του άρθρου 7 του ν. 4276/2014 αντικαθίσταται ως εξής:*

*«6. Σε επιχειρήσεις που εκμεταλλεύονται εγκαταστάσεις ειδικής τουριστικής υποδομής, τουριστικά γραφεία, γραφεία ενοικίασης αυτοκινήτων, επιχειρήσεις εκμίσθωσης μοτοσικλετών, τρίτροχων και τετράτροχων οχημάτων άνω των πενήντα (50) κ.εκ. χωρίς οδηγό, τουριστικές επιχειρήσεις οδικών μεταφορών (Τ.Ε.Ο.Μ.) και ναυλομεσιτικά γραφεία που λειτουργούν χωρίς E.Σ.Λ. ή βεβαίωση συνδρομής νόμιμων προϋποθέσεων, επιβάλλεται σωρευτικά το διοικητικό μέτρο της σφράγισης και διοικητικό πρόστιμο πέντε χιλιάδων (5.000) ευρώ. Αν η επιχείρηση, σε συμμόρφωση με την παράβαση που έχει διαπιστωθεί, εκδώσει το Ε.Σ.Λ. ή τη βεβαίωση συνδρομής νόμιμων προϋποθέσεων, αίρεται η διοικητική κύρωση της σφράγισης. Αν όμως καταληφθεί μέσα στο ίδιο έτος διαπίστωσης της παράβασης να λειτουργεί εκ νέου χωρίς Ε.Σ.Λ. ή βεβαίωσης συνδρομής νόμιμων προϋποθέσεων, επιβάλλεται διπλάσιο πρόστιμο και σφράγιση και σε περίπτωση νέας υποτροπής επιβάλλεται τριπλάσιο πρόστιμο και σφράγιση».*

*3.Στο τέλος της παρ. 10 του άρθρου 7 του ν. 4276/2014 προστίθεται εδάφιο ως εξής:*

*«Σε τουριστικό κατάλυμα που διαφημίζει ότι ανήκει σε διαφορετική μορφή καταλύματος ή διαφορετική κατηγορία αστέρων ή κλειδιών από την αναγραφόμενη στο πιστοποιητικό κατάταξης που τους έχει χορηγηθεί ή στο Ε.Σ.Λ. ή στην αίτηση γνωστοποίησης έναρξης, επιβάλλεται πρόστιμο ύψους πέντε χιλιάδων (5.000) ευρώ.».*

**Παρατηρήσεις:**

**Είμαστε σύμφωνοι με τις προτεινόμενες ρυθμίσεις, οι οποίες κινούνται στη κατεύθυνση της προστασίας της ποιότητας του τουριστικού προϊόντος της χώρας και της αποτροπής φαινομένων αθέμιτου ανταγωνισμού εις βάρος των νομίμων επιχειρήσεων.**

**Β.8. Άρθρο 35: «Διοίκηση- διαχείριση- εκμετάλλευση και χωροθέτηση τουριστικών λιμένων»**

*3. Το πέμπτο εδάφιο της παρ. 5 του άρθρου 30 του ν. 2160/1993, αντικαθίσταται ως εξής:*

*«Η χρήση και η εκμετάλλευση των παραπάνω τουριστικών λιμένων, καθώς και των τουριστικών λιμένων που έχουν χωροθετηθεί ή δημιουργηθεί με πρωτοβουλία του Δημοσίου ή του ΕΟΤ μπορεί να παραχωρείται ύστερα από σύμβαση παραχώρησης στην οποία καθορίζεται και το αντάλλαγμα, σύμφωνα με την παρ. 7 του άρθρου 31, σε Ο.Τ.Α. α` ή β` βαθμού ή σε εταιρεία στην οποία μετέχει ο Ο.Τ.Α., ο οποίος υποβάλλει σχετικό αίτημα και αναλαμβάνει τη δέσμευση εκτέλεσης όλων των αναγκαίων για τη λειτουργία του τουριστικού λιμένα έργων, είτε ο ίδιος είτε η εταιρεία, χωρίς να είναι κύριος ή επικαρπωτής παράκτιου ακινήτου στη χερσαία ζώνη.».*

*4. Η παρ. 6 του άρθρου 30 του ν. 2160/1993, αντικαθίσταται ως εξής:*

*«6. α. Σε περίπτωση χωροθέτησης τουριστικού λιμένα εντός ζώνης υφιστάμενου εμπορικού λιμένα, η Επιτροπή, πριν γνωμοδοτήσει, διαβιβάζει το σχετικό φάκελο στη Γενική Γραμματεία Λιμένων, Λιμενικής Πολιτικής και Ναυτιλιακών Επενδύσεων του Υπουργείου Ναυτιλίας και Νησιωτικής Πολιτικής, προκειμένου να γνωμοδοτήσει μέσα σε ένα δίμηνο το αργότερο από τη λήψη του φακέλου αν από τον υπό χωροθέτηση τουριστικό λιμένα παρακωλύεται η λειτουργία του εμπορικού λιμένα ή η κατασκευή προγραμματισμένων έργων επέκτασής του ή παραβλάπτεται η ασφάλειά του ή των υπαρχουσών εγκαταστάσεών του. Αν παρέλθει άπρακτη η ανωτέρω προθεσμία τεκμαίρεται ότι το Υπουργείο Ναυτιλίας και Νησιωτικής Πολιτικής έχει γνωμοδοτήσει θετικά*

*β. Χωροθέτηση τουριστικού λιμένα εντός ζώνης υφιστάμενου εμπορικού λιμένα, ύστερα από τήρηση της διαδικασίας και των λοιπών προϋποθέσεων της περίπτ. α΄ μπορεί να γίνει με πρωτοβουλία του οικείου φορέα διοίκησης και εκμετάλλευσης λιμένα. Αν ο φορέας του προηγούμενου εδαφίου δεν αναλάβει πρωτοβουλία και η χωροθέτηση του τουριστικού λιμένα κρίνεται σκόπιμη για λόγους δημοσίου συμφέροντος, είναι δυνατή η ανάληψη της σχετικής πρωτοβουλίας από τον Υπουργό Τουρισμού με σκοπό τη χωροθέτηση του τουριστικού λιμένα.».*

**Παρατηρήσεις:**

**Α. Εκτιμούμε ότι για τη διευκόλυνση της διαδικασίας παραχωρήσεων, καθώς και την προσέλκυση μεγαλύτερου αριθμού ιδιωτικών επενδυτικών εταιρειών προς όφελος της ανάπτυξης, θα πρέπει να δίνεται η δυνατότητα για παραχώρηση και σε εταιρείες χωρίς την υποχρεωτική συμμετοχή των ΟΤΑ.**

**Β.Η προτεινόμενη διατύπωση της περίπτωσης β της παραγράφου 6 αντίκειται στο αυτοδιοίκητο των Οργανισμών Λιμένων, καθώς πλέον δίνεται η αρμοδιότητα στον αρμόδιο Υπουργό Τουρισμού για χωροθέτηση τουριστικού λιμένα εντός ζώνης υφιστάμενου εμπορικού λιμένα, χωρίς να απαιτείται η σύμφωνη γνώμη των φορέων Διοίκησης και Λειτουργίας των εμπορικών λιμένων. Εκτιμάται ότι η εν λόγω διάταξη εμμέσως τροποποιεί ρητή διάταξη του άρθρου 22 του Ν..2971/2001, αντίκειται στις συμβάσεις παραχώρησης που έχουν υπογραφεί με τους Οργανισμούς Λιμένων, παρεμβαίνει στις αρμοδιότητες της χωροταξικής σχεδίασης των λιμένων και της εν γένει εκμετάλλευσης και εγείρει μείζονα θέματα αρμοδιοτήτων. Θεωρούμε κατά συνέπεια ότι το τελευταίο εδάφιο της συγκεκριμένης παραγράφου *«Αν ο φορέας του προηγούμενου εδαφίου δεν αναλάβει πρωτοβουλία και η χωροθέτηση του τουριστικού λιμένα κρίνεται σκόπιμη για λόγους δημοσίου συμφέροντος, είναι δυνατή η ανάληψη της σχετικής πρωτοβουλίας από τον Υπουργό Τουρισμού με σκοπό τη χωροθέτηση του τουριστικού λιμένα»* θα πρέπει να απαλειφθεί.**

**Β.9. Άρθρο 63: «Ρυθμίσεις για τα ξενοδοχεία συνιδιοκτησίας (condo hotels)»**

*1. Η περίπτ. εε της παρ. 2 του άρθρου 1 του ν.4276/2014 αντικαθίσταται ως εξής:*

*«εε. Ξενοδοχεία συνιδιοκτησίας (condo hotels) είναι ξενοδοχειακά καταλύματα της υποπερίπτ. αα της περίπτ. α της παρ. 2, κατηγορίας τριών (3) ή τεσσάρων (4) ή πέντε (5) αστέρων εντός εγκεκριμένων σχεδίων πόλεων και εντός ορίων οικισμών πριν από το έτος 1923 ή κάτω των δύο χιλιάδων (2.000) κατοίκων. Επί των ξενοδοχείων αυτών, με τη μορφή δωματίων ή διαμερισμάτων, επιτρέπεται η σύσταση οριζόντιων και κάθετων ιδιοκτησιών και η σύσταση ή μεταβίβαση ενοχικών και εμπραγμάτων δικαιωμάτων σε τρίτους. Η μακροχρόνια μίσθωση συνομολογείται για χρονικό διάστημα δέκα (10) τουλάχιστον ετών.*

*2. Το άρθρο 18 του ν. 4276/2014 αντικαθίσταται ως εξής:*

*«Άρθρο 18 Ξενοδοχεία συνιδιοκτησίας*

*1. Η δημιουργία ξενοδοχείων συνιδιοκτησίας επιτρέπεται και με μετατροπή υφιστάμενων ξενοδοχείων εντός εγκεκριμένων σχεδίων πόλεων και εντός ορίων οικισμών πριν από το έτος 1923 ή κάτω των δύο χιλιάδων (2000) κατοίκων, που πληρούν τις προϋποθέσεις του άρθρου αυτού, εφόσον:*

*α) έχουν κατασκευαστεί νόμιμα ή έχουν υπαχθεί στις ρυθμίσεις των άρθρων 5 έως 7 του ν.3843/2010, του άρθρου 24 του ν.4014/2011 και στις διατάξεις του ν.4178/2013.*

*β) διαθέτουν σε ισχύ ή διέθεταν Ειδικό Σήμα Λειτουργίας(Ε.Σ.Λ.) και έχουν παύσει τη λειτουργία τους.*

*2.Το ποσοστό των τμημάτων των ξενοδοχείων συνιδιοκτησίας, που μπορεί να πωληθούν ή εκμισθωθούν μακροχρόνια, δεν επιτρέπεται να υπερβαίνει το σαράντα τοις εκατό (40%) της συνολικώς δομούμενης ή δομημένης επιφάνειας του ξενοδοχείου συνιδιοκτησίας.*

*3. Οι φορείς διαχείρισης του ξενοδοχείου συνιδιοκτησίας οφείλουν να διατηρούν το σύνολο των κοινόχρηστων χώρων και εγκαταστάσεων του ξενοδοχείου συνιδιοκτησίας, που απαιτούνται σύμφωνα με τις προδιαγραφές για την εξυπηρέτηση των προς πώληση ή προς μακροχρόνια εκμίσθωση δωματίων και διαμερισμάτων, σε λειτουργική ετοιμότητα σε όλη τη διάρκεια του έτους.*

*4. Τα ξενοδοχεία συνιδιοκτησίας διέπονται από κανονισμό συνιδιοκτησίας και λειτουργίας που καταρτίζεται, με συμβολαιογραφική πράξη, από τον ιδιοκτήτη του ακινήτου, ύστερα από έγκριση του κανονισμού από τον Υπουργό Τουρισμού. Με τον κανονισμό αυτόν, ο οποίος μεταγράφεται μαζί με την πράξη σύστασης οριζόντιων και καθέτων ιδιοκτησιών, καθορίζονται ιδίως:*

*α. τα δικαιώματα και οι υποχρεώσεις των ιδιοκτητών ή των μισθωτών των αυτοτελών διηρημένων ιδιοκτησιών, οι περιορισμοί των δικαιωμάτων τους, καθώς και των λοιπών χρηστών που έλκουν από αυτούς δικαιώματα,*

*β. τα δικαιώματα και οι υποχρεώσεις επί των κοινόκτητων και κοινόχρηστων χώρων, κτισμάτων, εγκαταστάσεων και υπηρεσιών, καθώς και οι περιορισμοί τους,*

*γ. ο φορέας διαχείρισης και λειτουργίας και τα θέματα που αφορούν τη διοίκηση του ξενοδοχείου συνιδιοκτησίας, καθώς και την εποπτεία και την άσκηση ελέγχου επί των επιμέρους αυτοτελών διηρημένων ιδιοκτησιών,*

*δ. οι ελάχιστες παρεχόμενες ξενοδοχειακές και τουριστικές υπηρεσίες προς τους ιδιοκτήτες ή τους μισθωτές των αυτοτελών διηρημένων ιδιοκτησιών σε ετήσια βάση, οι κοινές δαπάνες και ο τρόπος υπολογισμού και κατανομής τους στους ιδιοκτήτες ή τους μισθωτές των αυτοτελών διηρημένων ιδιοκτησιών, καθώς και ο τρόπος και το είδος εκμετάλλευσης των κοινόκτητων χώρων, έργων και υπηρεσιών και κάθε άλλο σχετικό θέμα.*

*5. Οι ιδιοκτήτες ή οι μισθωτές των αυτοτελών διηρημένων ιδιοκτησιών δεν μπορεί να εκμισθώνουν ή να υπομισθώνουν τα ακίνητα σε τρίτους, παρά μόνο σύμφωνα με τους όρους και τους περιορισμούς που καθορίζονται στον οικείο κανονισμό.*

*6. Για τη γνωστοποίηση ξενοδοχείου συνιδιοκτησίας, απαιτείται η τήρηση στο αρχείο της επιχείρησης των δικαιολογητικών της παρ. 1 του άρθρου 3, της συμβολαιογραφικής πράξης σύστασης οριζόντιων και καθέτων ιδιοκτησιών και του κανονισμού συνιδιοκτησίας και λειτουργίας της παρ. 4.*

*7. Με απόφαση του Υπουργού Τουρισμού εγκρίνεται πρότυπος κανονισμός λειτουργίας και καθορίζεται το ελάχιστο περιεχόμενό του. Ο εγκρινόμενος κατά τα ανωτέρω κανονισμός συνιδιοκτησίας και λειτουργίας προσαρτάται σε κάθε δικαιοπραξία με αντικείμενο τη σύσταση, την αλλοίωση, τη μετάθεση ή τη μεταβίβαση εμπράγματων ή ενοχικών δικαιωμάτων επί των αυτοτελών διηρημένων ιδιοκτησιών που προβλέπονται στην παρ. 1 και δεσμεύει όλους.*

*8.Τα εμπράγματα δικαιώματα, καθώς και τα δικαιώματα μακροχρόνιας μίσθωσης που αποκτώνται επί ξενοδοχείων συνιδιοκτησίας σημειώνονται στο περιθώριο των οικείων βιβλίων μεταγραφών των αρμόδιων υποθηκοφυλακείων ή κτηματολογικών γραφείων. Σημειωτέα πράξη αποτελούν τα σχετικά συμβόλαια μακροχρόνιας μίσθωσης ή μεταβίβασης οριζόντιων ιδιοκτησιών.*

*9. Οι παρ. 6 και 7 του άρθρου 9 του ν.4002/2011 εφαρμόζονται και για τα ξενοδοχεία συνιδιοκτησίας.*

*10. Οι διατάξεις του παρόντος εφαρμόζονται και για υφιστάμενα τουριστικά καταλύματα που μετατρέπονται σε ξενοδοχεία συνιδιοκτησίας.»*

**Παρατηρήσεις:**

**Πιστεύουμε πως η ίδρυση ξενοδοχείων συνιδιοκτησίας πράγματι μπορεί να συμβάλει στην ανάπτυξη του τουριστικού προϊόντος της χώρας αρκεί να διασφαλίζεται πως συνοδεύεται από την παροχή ποιοτικών ξενοδοχειακών υπηρεσιών. Για το λόγο αυτό θα πρέπει το τμήμα των εγκαταστάσεων που μεταβιβάζονται - ενοικιάζονται μακροχρόνια να υπολείπεται των χωρών διαμονής του ξενοδοχείου, άρα τα πωλούμενα - μακροχρόνια μισθωμένα τμήματα του ακινήτου θα πρέπει να υπολείπονται των χωρών διαμονής και να μην υπολογίζονται επί της συνολικώς δομούμενης ή δομημένης επιφάνειας του ξενοδοχείου συνιδιοκτησίας.**

**Β.10. Άρθρο 68: «Θέση στάθμευσης μπροστά ή πλησίον των ξενοδοχείων»**

*1. Με απόφαση, που εκδίδεται από το δημοτικό συμβούλιο και εγκρίνεται από το Συντονιστή Αποκεντρωμένης Διοίκησης, χορηγείται άδεια για* *τη δημιουργία εσοχής στο πεζοδρόμιο, διαφορετικά για την ειδική διαγράμμιση και σηματοδότηση τμήματος του δρόμου, εντός του οδικού δικτύου αρμοδιότητάς τους και συγκεκριμένα στο δρόμο που βρίσκεται έμπροσθεν της εισόδου κύριου ξενοδοχειακού καταλύματος, ύστερα από αίτηση που υποβάλλεται στην αρμόδια υπηρεσία από το νόμιμο εκπρόσωπο του καταλύματος αυτού. Στην εσοχή του προηγούμενου εδαφίου ή στο διαγραμμισμένο τμήμα του δρόμου επιτρέπεται αποκλειστικά η προσωρινή στάθμευση ειδικών τουριστικών λεωφορείων δημόσιας χρήσης, ταξί και επιβατηγών ιδιωτικής χρήσης αυτοκινήτων των πελατών του ξενοδοχειακού καταλύματος και μόνο για την επιβίβαση και την αποβίβασή τους, καθώς και τη φόρτωση και την εκφόρτωση των αποσκευών τους.*

*2. Η απόφαση της παρ. 1 εκδίδεται ύστερα από εισήγηση των τεχνικών υπηρεσιών του δήμου, μέσα σε εύλογη προθεσμία από την υποβολή της σχετικής αίτησης και όχι πέραν των τριών (3) μηνών. Αν παρέλθει άπρακτη η προθεσμία, η εισήγηση τεκμαίρεται θετική.*

*3. Αν για οποιονδήποτε λόγο δεν είναι εφικτή η δημιουργία εσοχής στο πεζοδρόμιο, καθώς και η ειδική διαγράμμιση και σηματοδότηση τμήματος του δρόμου, στον έμπροσθεν της εισόδου του κύριου ξενοδοχειακού καταλύματος δρόμο, υποδεικνύεται από την τεχνική υπηρεσία του* *δήμου τμήμα άλλης οδού παρακείμενης του ίδιου οικοδομικού τετραγώνου του καταλύματος αυτού και, αν ούτε αυτό είναι δυνατό, υποδεικνύεται τμήμα άλλης οδού παρακείμενης στα πλησιέστερα στο ξενοδοχειακό κατάλυμα οικοδομικά τετράγωνα με κριτήριο τελικής επιλογής την πλησιέστερη στο κατάλυμα διαθέσιμη λύση και όχι σε απόσταση ανώτερη των διακοσίων (200) μέτρων από το κατάλυμα αυτό.*

*Σε περιοχές που απαγορεύεται η στάση/ στάθμευση, υποδεικνύεται τμήμα άλλης οδού παρακείμενης στα πλησιέστερα στο ξενοδοχειακό κατάλυμα οικοδομικά τετράγωνα, με κριτήριο τελικής επιλογής την πλησιέστερη στο κατάλυμα διαθέσιμη λύση, και όχι σε απόσταση ανώτερη των διακοσίων (200) μέτρων από το κατάλυμα αυτό.*

*Η παραχώρηση τμήματος οδού γίνεται για τρία (3) έτη, οπότε και επανεξετάζονται οι προϋποθέσεις με τις οποίες παραχωρήθηκε η θέση, όπως οι κυκλοφοριακές συνθήκες, η νόμιμη λειτουργία του ξενοδοχείου και η εμπρόθεσμη καταβολή του ετήσιου τέλους που προσδιορίζεται σύμφωνα με την παρ. 4.*

*Σε περίπτωση σφράγισης του ξενοδοχειακού καταλύματος, αίρεται αυτοδίκαια η άδεια που έχει χορηγηθεί.*

*4. Με την απόφαση της παρ. 1 μπορεί να προσδιοριστεί ετήσιο τέλος, που καταβάλλει το ξενοδοχειακό κατάλυμα στο δημοτικό ταμείο υπέρ του δήμου, ως οικονομικό αντάλλαγμα για την παραχώρηση της αποκλειστικής χρήσης του συγκεκριμένου τμήματος, που περιγράφεται στο παρόν. Εφόσον το δημοτικό συμβούλιο αποφασίσει την επιβολή του τέλους του προηγούμενου εδαφίου, το ύψος της δεν μπορεί να υπερβεί το ποσό των εκατό (100)ευρώ ανά παραχωρούμενο μέτρο.*

*5. Στα ξενοδοχειακά καταλύματα έμπροσθεν των οποίων υπάρχει ήδη εσοχή του δρόμου, καθορίζεται ότι η εσοχή αυτή διατίθεται για τις ανωτέρω ανάγκες στάσης - στάθμευσης των πελατών τους με την απόφαση της παρ. 1.*

*6. Η εσοχή που δημιουργείται σύμφωνα με την παρ. 1 ή παραχωρείται σύμφωνα με την παρ. 3, σε κάθε περίπτωση, δεν μπορεί να είναι μικρότερη των είκοσι (20) μέτρων.*

*7. Στην εσοχή και στο διαγραμμισμένο τμήμα του δρόμου της παρ. 1 υπάρχει ειδική σηματοδότηση για την απαγόρευση της στάσης και της στάθμευσης οποιουδήποτε άλλου οχήματος πλην των περιγραφομένων στην παρ. 1.*

*8. Οι διατάξεις του παρόντος δεν ισχύουν για τα ξενοδοχειακά καταλύματα στα οποία έχει παραχωρηθεί πριν από την έναρξη ισχύος του παρόντος και με οποιονδήποτε τρόπο ο αναγκαίος χώρος για την κάλυψη των περιγραφομένων στην παρ. 1 αναγκών στάσης και στάθμευσης για όσο χρόνο ισχύει η παραχώρηση αυτή. Για τα ξενοδοχειακά αυτά καταλύματα επιτρέπεται και η παράταση της ισχύος της σχετικής παραχώρησης σύμφωνα με την κείμενη, κατά το χρόνο της παραχώρησης, νομοθεσία .*

*9. Τα ανωτέρω ισχύουν με την επιφύλαξη των διατάξεων του Κώδικα Οδικής Κυκλοφορίας (Κ.Ο.Κ.) ο οποίος κυρώθηκε με το άρθρο πρώτο του ν. 2696/1999 (Α΄57)*

**Παρατηρήσεις:**

**Κρίνουμε θετική την προσπάθεια αντιμετώπισης του συγκεκριμένου προβλήματος. Η παροχή δυνατότητας στάθμευσης μπροστά-πλησίον των ξενοδοχείων είναι απαραίτητη για την καθημερινή λειτουργία τους.**

**Β.11.Άρθρο 70: «Ρυθμίσεις για σύνθετα τουριστικά καταλύματα»**

*Το πρώτο εδάφιο της περίπτ. ε της παρ. 3 του άρθρου 9 του ν. 4002/2011 (Α’180) αντικαθίσταται ως εξής:*

*«ε. Το ελάχιστο απαιτούμενο εμβαδόν των τουριστικών επιπλωμένων κατοικιών ορίζεται σε εβδομήντα (70) τ.μ. ανά αυτοτελή διηρημένη ιδιοκτησία».*

**Παρατηρήσεις:**

**Η άποψή μας είναι πως προκειμένου να διασφαλισθεί η ποιότητα του τουριστικού προϊόντος το ελάχιστο απαιτούμενο εμβαδόν των τουριστικών επιπλωμένων κατοικιών θα πρέπει να παραμείνει στο σήμερα προβλεπόμενο, δηλαδή σε 100 τ.μ..**

**Γ. Πέραν των ανωτέρω παρατηρήσεων θα θέλαμε να θέσουμε και τα εξής ζητήματα που είναι συναφή με αυτά που αντιμετωπίζει το συγκεκριμένο νομοσχέδιό και χρήζουν νομοθετικής ρύθμισης:**

**Γ.1.Μεταφορά άνευ κομίστρου πελατών Τουριστικών Καταλυμάτων**

Σύμφωνα με την περιπτ. 5 της παραγράφου Η.2 του ν. 4093/2012, η μεταφορά άνευ κομίστρου πελατών τουριστικών καταλυμάτων επιτρέπεται με ΙΧΕ αυτοκίνητα, είτε ιδιοκτησίας των καταλυμάτων, είτε δυνάμει χρηματοδοτικής μίσθωσης. Έτσι, αποκλείονται από την δραστηριότητα αυτή, γνωστή ως shuttle bus, οι εταιρίες ενοικίασης αυτοκινήτων που όμως έχουν τα μέσα (αυτοκίνητα, οδηγούς) αλλά και την εμπειρία να την παράσχουν.

Για το λόγο αυτό προτείνουμε στο άρθρο 28 του νομοσχεδίου να προστεθεί περίπτωση 5Β ως εξής: «Επιτρέπεται από τις Εταιρίες Ενοικίασης Αυτοκινήτων η μεταφορά άνευ κομίστρου πελατών τουριστικών καταλυμάτων με επιβατηγά ιδιωτικής χρήσης οχήματα, από τα σημεία αφίξεως ή αναχωρήσεως μέχρι τις εγκαταστάσεις αυτών και αντίστροφα. Η μεταφορά αυτή επιτρέπεται με την προϋπόθεση ότι έχουν συνάψει σχετική σύμβαση διάρκειας τουλάχιστον 3 μηνών με τα τουριστικά καταλύματα. Για τις μεταφορές αυτές απαιτούνται τα έγγραφα που αναφέρονται στην παράγραφο (β) της περίπτωσης 5Α».

**Γ.2. Διακριτικό γνώρισμα οχημάτων ενοικίασης με Οδηγό.**

Όπως έχουμε επανειλημμένα μέχρι σήμερα δηλώσει, θεωρούμε αντι-τουριστική, περιοριστική, κοστοβόρα και περιττή κάθε είδους σήμανση των αυτοκινήτων που ενοικιάζονται με οδηγό. Κάθε διάταξη προς αυτή την κατεύθυνση είναι αντίθετη και με την φιλοσοφία του ν. 4093/2012 που είναι η απελευθέρωση του επαγγέλματος και καθόλου δεν βοηθά στην αποτελεσματικότητα των ελέγχων παρά μόνο δυσφημεί το επάγγελμα. Θα πρέπει, λοιπόν, η σχετική υποχρέωση να καταργηθεί.

**Γ.3. Ενημέρωση ΠΥΤ – Οχήματα ενοικίασης με οδηγό**

Σύμφωνα με την παρ. 5Β, της ΚΥΑ με αριθμό 15732/2012 (ΦΕΚ 3053 Β’/18.11.2012) οι επιχειρήσεις ενοικιάσεως αυτοκινήτων οφείλουν να ενημερώνουν τον ΕΟΤ ποια αυτοκίνητα θα χρησιμοποιούν στη δραστηριότητα ενοικίασης με οδηγό.

Όμως, όλα τα αυτοκίνητα μιας επιχείρησης που εντάσσονται στον στόλο της σύμφωνα με την ΚΥΑ 16597/2010, εφόσον καλύπτουν τις απαιτούμενες προϋποθέσεις ηλικίας και κανονισμού EURO, μπορούν να εκμισθώνονται είτε ΧΩΡΙΣ είτε ΜΕ Οδηγό, από την έδρα ή από οποιοδήποτε υποκατάστημα της επιχείρησης ανάλογα με τις ανάγκες της.

Ζητούμε να προβλεφθεί ρητά πως δεν απαιτείται να υποβάλλονται τα σχετικά δικαιολογητικά για αυτοκίνητα που πρόκειται να εκμισθώνονται με οδηγό, εφόσον αυτά έχουν ήδη ενταχθεί στον στόλο της επιχείρησης ενοικιάσεως αυτοκινήτων σύμφωνα με την οριζόμενη διαδικασία για αυτά.

**Γ.4. Απόδειξη συνδρομής προϋποθέσεων Οδηγού**

Οι επιχειρήσεις ενοικίασης αυτοκινήτων που έχουν λάβει από την αρμόδια ΠΥΤ Βεβαίωση Συνδρομής για την υπηρεσία οδηγού δεν σημαίνει ότι είναι αυτόματα υποχρεωμένες να απασχολούν υπάλληλο – οδηγό. Η υποχρέωση αυτή θα προκύψει όταν θα έχουν κράτηση για ενοικίαση με οδηγό, οπότε και θα πρέπει να τηρούν στα αρχεία τους και να επιδεικνύουν σε τυχόν έλεγχο τα απαραίτητα δικαιολογητικά του οδηγού. Σε αντίθετη περίπτωση, η απασχόληση υπαλλήλου – οδηγού χωρίς να υπάρχει αντίστοιχη ανάγκη, όχι μόνο δεν είναι λογική, αλλά είναι και επιζήμια για την επιχείρηση.

Επίσης, είναι σύνηθες, κυρίως σε υποκαταστήματα που υπάρχει περιορισμένη ζήτηση για ενοικίαση οχήματος με οδηγό, οι υπάλληλοι - οδηγοί να στέλνονται στα υποκαταστήματα από την έδρα της επιχείρησης, στα αρχεία της οποίας βρίσκονται και τα αποδεικτικά για τις προϋποθέσεις που πρέπει να πληρούνται σύμφωνα με τη κείμενη νομοθεσία.

Κατόπιν των παραπάνω ζητούμε να τροποποιηθεί η σχετική ρύθμιση της  περιπ. 2 της παραγράφου Η.2 του  Ν. 4093/12 και οι επιχειρήσεις τουριστικών γραφείων και οι επιχειρήσεις ενοικιάσεως αυτοκινήτων που απασχολούν οδηγούς να υποχρεούνται να τηρούν στην έδρα τους τα δικαιολογητικά συνδρομής των προϋποθέσεων των οδηγών για εκατόν ογδόντα (180) ημερολογιακές ημέρες από την έναρξη κάθε μίσθωσης και να τα επιδεικνύουν σε κάθε έλεγχο από τις αρμόδιες αρχές.

**Γ.5. Ηλικία αυτοκινήτων**

Ζητούμε να εναρμονισθεί το όριο ηλικίας των αυτοκινήτων που χρησιμοποιούνται για την υπηρεσία ενοικίασης με οδηγό με αυτά που ισχύουν για τα υπόλοιπα ενοικιαζόμενα αυτοκίνητα, δηλ. να έχουν μέγιστη ηλικία τα δώδεκα (12) χρόνια από την ημερομηνία της πρώτης άδειας κυκλοφορίας τους.

**Γ.6. Τήρηση Αρχείου Στόλου**

Σύμφωνα με τις παρ. 1θ και 3 του άρθ. 3 της ΚΥΑ 16597(ΦΕΚ 2156 Β΄/31.12.2010) οι επιχειρήσεις ενοικιάσεως αυτοκινήτων οφείλουν να υποβάλλουν στην οικεία ΠΥΤ του ΕΟΤ φωτοτυπίες των αδειών κυκλοφορίας και των πιστοποιητικών εκτελωνισμού για τα αυτοκίνητα του στόλου τους ώστε να ελέγχεται αν διαθέτουν τον ελάχιστο απαιτούμενο αριθμό αυτοκινήτων. Η προϋπόθεση όμως αυτή καταργήθηκε με την ΚΥΑ 17393 (ΦΕΚ 3292 Β’/10.12.2012) και πλέον 1 μόνο αυτοκίνητο αρκεί. Πρόσθετα, ο έλεγχος του αν τα αυτοκίνητα ανήκουν πράγματι σε επιχείρηση ενοικίασης αυτοκινήτων μπορεί να γίνεται μέσα από τις Άδειες Κυκλοφορίας των αυτοκινήτων.

Για τους λόγους αυτούς προτείνουμε να αντικατασταθεί η ισχύουσα ρύθμιση και να προβλεφθεί πως οι επιχειρήσεις ενοικιάσεως αυτοκινήτων οφείλουν να τηρούν στα αρχεία της έδρας τους και να επιδεικνύουν σε τυχόν έλεγχο αντίγραφα των αδειών κυκλοφορία και των πιστοποιητικών ταξινόμησης των οχημάτων του στόλου τους.

**Γ.7. Κλιμάκωση των προβλεπόμενων κυρώσεων**

Σύμφωνα με την ΚΥΑ 16597/2010 όπως ισχύει, για κάθε παράβαση προβλέπεται πρόστιμο που επιβάλλεται ακέραιο σε όλες τις περιπτώσεις και που συχνά αποδεικνύεται δυσανάλογα υψηλό και άδικο.

Άποψή μας είναι ότι το πρόστιμο θα πρέπει να κλιμακώνεται ανάλογα με τον αν πρόκειται για τυπική ή ουσιαστική παράβαση. Για παράδειγμα αναφέρουμε την, συχνή, περίπτωση μη ένταξης αυτοκινήτων στον στόλο επιχείρησης. Αν, κατά τον χρόνο της παράβασης, τα αυτοκίνητα ήταν καταχωρημένα στα πάγια της επιχείρησης, πρόκειται για τυπική παράβαση που θα πρέπει να αντιμετωπισθεί με επιείκεια και να επιβληθεί μέρος μόνο του προστίμου. Αν όχι, είναι ουσιαστική παράβαση για την οποία σαφώς και θα πρέπει να επιβληθεί το ανώτατο προβλεπόμενο πρόστιμο στο ακέραιο.

Προτείνουμε η παρ. 2 του άρθρου 10 της ΚΥΑ 16597/2010 να τροποποιηθεί ως εξής: «2. Για παραβάσεις των διατάξεων των παρ. 3 του άρθρου 3, των παραγράφων 1 και 3 του άρθρου 9 και των άρθρων 5 και 6 της απόφασης αυτής, επιβάλλεται πρόστιμο από πεντακόσια (500) έως χίλια πεντακόσια (1.500) Ευρώ. Σε υποτροπή εντός τριετίας, επιβάλλεται πρόστιμο ύψους από χίλια (1000) έως τρεις χιλιάδες (3.000) Ευρώ και σε δεύτερη υποτροπή αφαιρείται το Ε.Σ.Λ. της επιχείρησης για χρονικό διάστημα δύο (2) μηνών.»

Έτσι θα υπάρξει πιο δίκαιη αντιμετώπιση προς τις Επιχειρήσεις, αφού δεν είναι δίκαιο να τιμωρείται με το ίδιο ποσό εταιρία που δεν δήλωσε τα αυτοκίνητα λόγω αμέλειας με την εταιρία που χρησιμοποιούσε αυτοκίνητα που δεν είχε εντάξει στον στόλο και συνεπώς λειτουργούσε με πιο ‘ευνοϊκές’ κοστολογικά και φορολογικά συνθήκες.